“ศักดิ์สยาม” คาดชงแผนฟื้นฟู “ขสมก.” ล้างหนี้ 1.2 แสนล้าน เข้า ครม. กลาง พ.ย. นี้
“ศักดิ์สยาม” คาดชงแผนฟื้นฟู “ขสมก.” ล้างหนี้ 1.2 แสนล้าน เข้า ครม. กลาง พ.ย. นี้
“ศักดิ์สยาม” คาดชงแผนฟื้นฟู “ขสมก.” ล้างหนี้ 1.2 แสนล้าน เข้า ครม. กลาง พ.ย. นี้
29 ต.ค. 2563

นายศักดิ์สยาม ชิดชอบ รัฐมนตรีว่าการกระทรวงคมนาคม (รมว.คมนาคม) คาดว่าจะสามารถนำแผนฟื้นฟูกิจการองค์การขนส่งมวลชนกรุงเทพ (ขสมก.) เสนอที่ประชุมคณะรัฐมนตรี (ครม.) พิจารณาได้ในช่วงสัปดาห์ที่ 2 ของเดือนพ.ย. โดยขณะนี้อยู่ในขั้นตอน สอบถามความเห็นของหน่วยงานที่เกี่ยวข้อง เช่น  สำนักงานสภาพัฒนาการเศรษฐกิจและสังคมแห่งชาติ (สศช.) สำนักงบประมาณ กระทรวงการคลัง โดยหลังจากครม.อนุมัติ ขสมก.จะเข้าสู่ขั้นตอนการประกวดราคาจัดหารถตามแผนได้ทันที  เนื่องจากขณะนี้ ได้มีการจัดทำร่างทีโออาร์คู่ขนานไว้แล้ว ซึ่งตามแผนงาน รถชุดแรก  400 คันจะเริ่มเข้ามาภายในเดือนมี.ค.64
นายศักดิ์สยาม กล่าวว่า  เมื่อวันที่ 19 ต.ค. 2563 ได้เข้าหารือกับ นายอาคม เติมพิทยาไพสิฐ รมว.คลัง เรื่องแผนฟื้นฟูกิจการ ขสมก. เพื่อแก้ปัญหาหนี้สินกว่า 1.2 แสนล้านบาท โดยภาพรวมทางรมว.คลังไม่มีข้อท้วงติงใดๆ แล้ว
“คงเข้าครม.ไม่เกิน 2 สัปดาห์นี้ ซึ่งผมได้แจ้งถึงความจำเป็นในการเร่งรัดต่อเลขาฯครม.แล้ว ว่า แต่ละวันขสมก.มีภาระขาดทุนเพิ่มขึ้น ซึ่งหลังครม.อนุมัติ ขสมก.จะนำร่างทีโออาร์จัดหารถ ขึ้นเว็บไซด์เพื่อรับฟังคำวิจารณ์ได้ทันที” นายศักดิ์สยาม กล่าว
ส่วนกรณีที่กระทรวงศึกษาธิการ จะขอนำรถโดยสาร ขสมก.ประมาณ 2,500 คัน ที่จะมีการปลดระวาง หลังจากที่ขสมก. มีรถโดยสารชุดใหม่เข้ามาทดแทนเพื่อนำไปใช้เป็นรถโรงเรียน โดยกระทรวงศึกษาฯ จะรับผิดชอบในการปรับปรุงสภาพรถโดยสาร ขสมก. ให้เหมาะสมกับการใช้งานในรูปแบบรถโรงเรียน
นายศักดิ์สยาม กล่าวว่า เรื่องนี้ไม่มีปัญหา เพราะเป็นระเบียบ ขสมก.อยู่แล้วกรณีที่รถเก่า หรือไม่ได้ใช้ประโยชน์แล้ว  สามารถส่งมอบให้ทางกระทรวงศึกษาฯได้ ซึ่งจะเกิดประโยชน์และประหยัดงบประมาณภาครัฐไปด้วย โดยจะมอบให้ปลัดกระทรวงคมนาคมและปลัดกระทรวงศึกษาธิการ หารือในรายละเอียดร่วมกัน ภายหลังจากครม.ได้พิจารณาอนุมัติแผนฟื้นฟู ขสมก.แล้ว
 